FI Euroopan unionin virallinen lehti CE 84/305

(2004/C 84 E/0353)

KIRJALLINEN KYSYMYS P-0093/04

esittäjä(t): Martin Kastler (PPE-DE) komissiolle

(16. tammikuuta 2004)

Aihe: Ihmiskauppa ja prostituutio Saksan ja Tšekin raja-alueella

Itä-Euroopasta ja Aasiasta tulevien nuorten naisten prostituutio ja laiton ihmiskauppa Saksan ja Tšekin rajalla ovat muutamia kuukausia ennen laajentumista edelleen mittasuhteiltaan valtava ratkaisematon ongelma, joka kasvaa yhä.

1. Mitä seurantatoimenpiteitä komissio on toteuttanut ihmiskaupan torjumisesta vuonna 2002 tekemänsä puitepäätöksen johdosta sekä lisääntyvää laitonta prostituutiota ja siihen liittyviä rikoksia vastaan Saksan ja Tšekin raja-alueella? Prostituutio-ongelman yhteydessä asiantuntijat ovat todenneet, että kupan kaltaiset sukupuoliteitse tarttuvat taudit ovat Saksan ja Tšekin raja-alueella lisääntyneet voimakkaasti, sekä havainneet vielä dramaattisempaa kehitystä HIV:n/aidsin alalla Keski- ja Itä-Euroopan maissa.

2. Mistä ohjelmista ja missä laajuudessa komissio tukee vuosina 2003—2006 terveydellisen tilanteen parantamista itse paikalla Saksan ja Tšekin raja-alueella (kaduilla tehtävä työ, JANA jne.)?

3. Aikooko komissio mahdollisesti käynnistää uuden suuren kampanjan tai teemavuoden tätä tärkeää ongelma-alaa silmällä pitäen?

4. Ihmiskaupan ja prostituution osuus raja-alueen rikostilastoissa on kasvamassa entisestään. Onko EU:lla varoja ja mahdollisuuksia tukea kyseisten maiden ponnisteluja poliisin ja tuomioistuinten yhteistyön alalla?

5. Onko Saksan ja Tšekin raja-aluetta varten suunnitteilla käytännön jatkotoimenpiteitä?

António Vitorinon komission puolesta antama vastaus

(17. helmikuuta 2004)

Ihmiskauppa on komission suurimpia huolenaiheita. Komissio on pannut merkille, että Saksan ja Tekin raja-alueella vallitsevaa tilannetta käsitellään yhä useammissa raporteissa ja selvityksissä, ja siksi kyseistä aluetta on käsitelty paljon julkisuudessa. Raporttien johdosta komissio on tarkistanut tilanteen tarttuvien sukupuolitautien (kuten kupan) osalta. Tähän mennessä Robert Koch -instituutti (Saksan valtion terveyslaitos) ei ole saanut tietoja, jotka osoittaisivat tautien yleistyneen voimakkaasti Saksan ja Tšekin raja-alueella. Esimerkiksi Saksan Sachsenin osavaltiossa raportoitiin kesä-elokuussa 2001 71 tautitapausta ja kesä-elokuussa 2002 75 tautitapausta. Komissio seuraa joka tapauksessa edelleen tilanteen kehittymistä Saksan ja Tšekin raja-alueella koordinoidessaan epidemiologista seurantaa EU:ssa.

Komissio totesi vuoden 2002 määräaikaiskertomuksessaan, että Tšekin hallitus on ryhtynyt merkittäviin toimiin ihmiskaupan torjumiseksi. Tšekin hallitus on viime vuosina kehittänyt monin tavoin asiaan liittyvää lainsäädäntöä. Rikoslakiin vuonna 2002 tehdyllä muutoksella ”ihmiskaupan” käsite on ulotettu kattamaan myös lapsikauppa. Rikosprosessilakia on muutettu niin, että voidaan nopeuttaa ja yksinkertaistaa oikeudenkäyntejä, joissa on osallisina lapsiuhreja. Tšekin hallitus hyväksyi vuonna 2000 lasten kaupallisen seksuaalisen hyväksikäytön torjumista koskevan kansallisen ohjelman ja vuonna 2003 seksuaalisen hyväksikäytön tarkoituksessa käytävän ihmiskaupan torjumista koskevan kansallisen ohjelman. Ohjelmien toteuttamista seurataan säännöllisesti. Komissio kannustaa Tšekin viranomaisia jatkamaan toimia erityisesti tehokkaan valvontajärjestelmän luomiseksi sekä rikollisten kiinniottamiseksi ja syytteeseen asettamiseksi. Lisäksi Tšekin viranomaisten on varmistettava, että asiasta vastaavat poliisiyksiköt tekevät läheistä yhteistyötä valtion sisällä ja naapurivaltioiden kanssa.

Komissio on myöntänyt Tšekin viranomaisille Phare-ohjelmasta huomattavasti rahoitusta järjestäytyneen rikollisuuden ja ihmiskaupan torjuntaa varten. Viimeisten neljän vuoden aikana Tšekin tasavalta on saanut tähän tarkoitukseen noin 5,5 miljoonaa euroa. Lisätukea voidaan myöntää liittymisen jälkeen siirtymävaiheen järjestelyn puitteissa.

Komissio perusti vuonna 2003 ihmiskauppaa käsittelevän asiantuntijaryhmän, jonka tehtävänä on varmistaa ihmiskaupan ehkäisemistä ja torjuntaa koskevassa Brysselin julistuksessa esitettyjen suositusten asianmukainen täytäntöönpano. Komissio aikoo antaa tiedonannon, johon sisältyy asiantuntijaryhmän havaintoihin perustuva toimintasuunnitelma. Siihen on tarkoitus sisällyttää monenlaisia toimia, kuten EU:n Agis- ja Daphne-ohjelmista rahoitettuja tiedotuskampanjoita.

Neuvosto teki 22. heinäkuuta 2002 päätöksen poliisiyhteistyötä ja oikeudellista yhteistyötä rikosasioissa koskevasta puiteohjelmasta (Agis) (1). Ohjelma perustettiin kaudeksi 2003—2007, ja rahoitusohje sen toteuttamista varten on 65 miljoonaa euroa. Ohjelmasta tuetaan hankkeita, jotka liittyvät esimerkiksi yhteistyöhön lainvalvontaviranomaisten tai jäsenvaltioiden muiden julkisten tai yksityisten laitosten välillä järjestäytyneen ja muun rikollisuuden ehkäisyn ja torjunnan alalla. Tämä kattaa hankkeet, joiden aiheena on poliisiyhteistyö tai oikeudellinen yhteistyö ihmiskaupan tai lasten seksuaalisen hyväksikäytön aloilla. Toinen tärkeä ohjelmaan kuuluva ala on uhrien, kuten ihmiskaupan uhrien, etujen suojaaminen tehokkaasti rikosoikeudenkäynneissä.

Toinen mahdollinen rahoituslähde on lapsiin, nuoriin ja naisiin kohdistuvan väkivallan ehkäisemistä koskeva Daphne-ohjelma. Ohjelmasta myönnettiin kaudella 2000—2003 20 miljoonaa euroa. Daphne II -ohjelmaa toteutetaan vuodesta 2004 vuoteen 2008. Sille on osoitettu 50 miljoonaa euroa, joten vuotuiset määrärahat ovat kaksinkertaistuneet.

Tšekin tasavallalle myönnetyn yhteisön tukikehyksen puitteissa ja ohjelmakautta 2004—2006 koskevien ehdokasmaita varten annettujen komission alustavien täydentävien suuntaviivojen mukaisesti voidaan osallistua rahoitukseen toiminnalle, jolla pyritään luomaan rikollisuuden ehkäisemistä edistävää ilmapiiriä. Tätä varten on pyrittävä saamaan mukaan kaikki rikollisuuden torjuntaan osallistuvat valtion sekä alue- ja paikallistason tahot (kansalliset oikeus- ja lainvalvontaviranomaiset, yrittäjät, ammattiliitot, kansalaisjärjestöt, unionin toimielinten edustajat jne.). Nämä toimet on sovitettava yhteen oikeus- ja sisäasioiden alalla toteuttavien, instituutioiden kehittämistä koskevasta siirtymävaiheen järjestelystä tai muista kansallisista tai kansainvälisistä välineistä tai ohjelmista rahoitettavien toimien kanssa niiden yhteentoimivuuden varmistamiseksi ja toimien tai rahoituksen turhan päällekkäisyyden välttämiseksi.

(1) EYVL L 203, 1.8.2002.